Notă informativă

la proiectul Hotărîrii Guvernului cu privire la privatizarea bunurilor proprietate publică de stat, prin concurs investiţional în bază de Proiecte Individuale

Prezentul proiect al hotărîrii de Guvern este elaborat în temeiul articolului 44 al Legii 121 din 04.05.2007 privind administrarea și deetatizarea proprietății publice, care prevede că bunurile proprietate publică de stat de o importanţă deosebită pentru economia naţională se privatizează prin concurs investiţional, în bază de proiecte individuale, cu suportul unui consultant independent.

Proiectul prevede aprobarea Listei bunurilor proprietate publică de stat care urmează a fi expuse la privatizare prin concurs investiţional, în bază de proiecte individuale.

Dat fiind importanţa deosebită pentru economia naţională a întreprinderilor reflectate în proiect, se propune selectarea consultantului independent, în sarcina căruia va fi pusă, atît elaborarea în coordonare cu autoritățile administrației publice centrale de resort, a proiectelor individuale de privatizare, cît și pregătirea societăților comerciale respective către privatizare.

În aceeași ordine de idei, se propune aprobarea Termenilor de Referinţă - cadru la desfăşurarea concursului de selectare a consultanţilor independenţi.

De asemenea, proiectul prevede ca competenţele de organizare şi desfăşurare a concursurilor de selectare a consultanţilor, inclusiv aprobarea documentelor aferente să fie exercitate de Comisia pentru desfăşurarea concursurilor comerciale şi investiţionale de privatizare a proprietăţii publice, aprobată prin Hotărârea Guvernului nr.919 din 30 iulie 2008 “Cu privire la organizarea şi desfăşurarea concursurilor comerciale şi investiţionale de privatizare a proprietăţii publice”.

Realizarea proiectului dat implică cheltuieli financiare publice, astfel fiind înaintată propunerea ca Ministerul Finanţelor să aloce mijloacele financiare necesare achitării serviciilor consultanţilor independenţi.

Proiectul nu conține prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării acestuia de către Grupul de lucru pentru reglementarea activităţii de întreprinzător.

Proiectul este supus dezbaterilor publice prin plasarea pe pagina web a ministerului [www.mec.gov.md](http://www.mec.gov.md) la compartimentul ”Transparenţa în procesul decizional”.

În contextul celor expuse, Ministerul Economiei propune spre examinare şi aviz proiectul hotărârii de Guvern privire la privatizarea bunurilor proprietate publică de stat, prin concurs investiţional în bază de Proiecte Individuale.

**Viceministru al economiei Dumitru GODOROJA**